Klokken 10:06 blev en 25-årig statsløs palæstinenser anholdt efter et knivstikkeri natten til tirsdag, hvor en politibetjent blev stukket tre gange med kniv.

Politiet formoder, at manden er gerningsmanden, oplyser chefpolitiinspektør Magnus Andresen fra Nordsjællands Politi på et pressemøde.

Den 25-årige anholdte har været i Danmark i et stykke tid, og han har været igennem en asylbehandling.

Læs også : Røde Kors efter drabsforsøg: Det er en forfærdelig situation

For et halvt år siden blev personens sag lukket, og han har siden opholdt sig i udrejsecentret Sjælsmark.

- Personen skal ud af landet, og derfor sidder han i udrejsecentret, siger Magnus Andresen.

56-årig betjent alarmerede selv politiet

Der er ikke noget, der tyder på, at der var flere personer indblandet i knivstikkeriet, men politiarbejdet er ikke afsluttet.

Betjenten var gang med at planlægge dagens arbejde, da han konstaterede, at der var lys i et af lokalerne. Han går ind i lokalet og bliver her overfaldet af en person, der stikker ham i første omgang med ét knivstik, men der opstår tumult, og under den håndgemæng pådrager betjenten sig yderligere to knivstik, oplyser chefpolitiinspektøren.

Den 56-årige betjent var efterfølgende selv i stand til at alarmere politiet.

Politiet oplyser, at man ikke ved, hvad den anholdte foretog sig i forbindelse med knivstikkeriet.

Læs også : Betjent er i livsfare efter knivstik i Sandholm-lejren